WR 104
De WR 104 ass e Wolf-Rayet-Stär, deen am Joer 1998 entdeckt gouf. Hien ass ronn 8.000 Liichtjoer vun der Äerd ewech. Et handelt sech bei dësem Stär ëm en Duebelstäresystem mat engem Begleeder vun der Klass OB. Béid Stären ëmkreese sech an 220 Deeg an duerch d'Beaflossung vun hirem Sonnewand entsteet e spiralfërmegt Muster mat enger Ausdeenung vu ronn 200 AU.

Beschreiwung 
D'Material vun der Spiral ass Stëbs, dee sech wéinst der intensiver Stralung, déi vum WR 104 ausgeet normalerweis net forme géif, awer duerch säi Begleetstär erméiglecht gëtt, well an de Regiounen, an deenen d'Sonnewande vu béide masseräiche Stären openee stoussen, d'Matière wäit genuch verdicht gëtt, fir Stëbs ze produzéieren, woubäi d'Rotatioun vum System dat siichtbar spiralfërmegt Muster formt.

E puer optesch Miessungen deiten drophin, datt d'Rotatiounsachs vum WR 104 bis op ongeféier 16° a Richtung Äerd weist. Dat hätt bei enger Hypernova vun dësem Stär Konsequenze fir d'Äerd, well bei sou Explosiounen dacks Jets vun hire Rotatiounspolen ausginn. Eng vun dëse Reaktioune wier méiglecherweis souguer e Gammablëtz. Et ass haut nach net méiglech, sou en Evenement mat Sécherheet virauszesoen. Nei spektroskopesch Daten deiten awer drophin, datt d'Rotatiounsachs vum Stär éischter 30-40° vun der Äerd ewech weist.

Kuckt och

Um Spaweck 
  WR 104: A nearby gamma-ray burst? op blogs.discovermagazine.com
  SIMBAD WR104 op simbad.u-strasbg.fr
 The prototype colliding-wind pinwheel WR 104. arXiv:0712.2111v1 astro-ph arxiv.org

Stären
Stärebild Sagittarius
Wolf-Rayet-Stären
Astronomesch Objeten déi 1998 entdeckt goufen